‘Djokovic verdien nie uitjouery’ – McEnroeNovak Djokovic. Foto: Thomas Samson/AFP. John McEnroe, die Amerikaanse tennislegende, het gesê dat Novak Djokovic dikwels stief deur toeskouers behandel word; iets wat die Serwiese ster glad nie verdien nie. Hoewel die wêreld se voorste speler Dinsdag staande toegejuig is toe hy van die baan ná sy tweestryd met Rafael Nadal gestap het, is hy gereeld gedurende die wedstryd uitgejou. “Geen ander speler het met hierdie soort teenkanting te doen nie en dit is onregverdig. As jy dink die uitjouery pla hom nie, moet jy weer dink,” het McEnroe gesê. Tog is een van Djokovic se groot sterk punte ongetwyfeld sy vermoë om druk te hanteer en om iets negatief in motivering om te skakel. “Hy doen dit beter as enigiemand anders. Sulke goed het my soms aangevuur om beter te speel, maar dit het my eintlik baie meer omgekrap. Novak is ’n ongelooflike speler en mens.” Nadal het ná hul epiese tweestryd Djokovic se lof besing. “Om vir Novak te klop moet jy op jou beste wees – van die afslaan tot die heel laaste punt. Daar is geen ander manier nie.” Patrick Mouratoglou, die bekende tennisafrigter en -kommentator, het ook al vantevore sy raket ter verdediging van Djokovic geswaai. “Daar is baie mense wat meen dat Novak Djokovic nie ’n outentieke persoon is nie; dat hy net speel om geliefd te voel. Ek glo egter dat hierdie opvatting glad nie die waarheid is nie,” het hy in ’n video op sosiale media gesê. Volgens Mouratoglou het Djokovic homself al vantevore in die voet geskiet. Soms is onder meer sy kommunikasie nie van die beste nie. “Maar dade tel egter soveel meer as net woorde. Baie mense kan uitstekend voorgee en maak of hulle outentiek is, maar uiteindelik is dade al wat tel.”